Α.Ε. Ηρακλής Λάρισας

Η **Αθλητική Ένωση Λάρισας Ηρακλής** είναι ελληνικό ποδοσφαιρικό σωματείο το οποίο εδρεύει στη Νεάπολη Λάρισας. Ιδρύθηκε το 1930 ως **Γυμναστικός Σύλλογος Λάρισας ο Ηρακλής** και επανιδρύθηκε το καλοκαίρι του 1982 στις γειτονικές συνοικίες Λιβαδάκι και Νεάπολη της Λάρισας με τη συγχώνευση των δύο ομώνυμων συλλόγων της περιοχής, του Α.Ο. Λιβαδακίου Λάρισας και του Α.Ο. Νεάπολης Λάρισας. Τα επίσημα χρώματα του συλλόγου αποτελούν το μπλε και το λευκό. Χρησιμοποιεί ως αγωνιστική έδρα το Δημοτικό Αθλητικό Κέντρο Νεάπολης Λάρισας.

Την αγωνιστική περίοδο 2022–23 αγωνιζόταν στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «**Αθλητική Ένωση Λάρισας Ηρακλής [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Ε. Ηρακλής Λάρισας [[Ποδοσφαιρική Ανώνυμη Εταιρεία|Π.Α.Ε.]]**».

## Ιστορία
### Γ.Σ. Ηρακλής Λάρισας (1930–1964)
Ο Ηρακλής ήταν η 5η ομάδα της πόλης που αναγνωρίστηκε από την Ε.Π.Σ. Θεσσαλίας μετά τις Πελασγιώτιδα, Όμιλο Εκδρομέων, Άρη Λάρισας (που είχε ιδρυθεί ανεπίσημα το 1925) και Δήμητρα Λάρισας (*σημερινό [[Απόλλων Λάρισας|Απόλλων]]*) και συμμετείχε από το πρώτο πρωτάθλημα του 1930–31, ήταν η τελευταία ομάδα που δήλωσε συμμετοχή, λίγες μέρες πριν την έναρξη της περιόδου. Ήταν επίσης ένα από τα ιδρυτικά σωματεία της Ε.Π.Σ. Λάρισας το 1960. Την πρώτη αρχηγία ως συνοικιακού ανεπίσημου ποδοσφαιρικού συγκροτήματος είχε ο Νικος Ζαρκινός. Επειτα ανέλαβε o Πέτρος Παπακωνσταντίνου που ηταν και ο πρόεδρος του συλλόγου.

Το 1931 η Λάρισα αποκτά το φυσικό της χώρο για άθληση, το γήπεδο «Αλκαζάρ» (ο χώρος περιφράζεται με ξύλα και  έπειτα με τσίγκους). O Ηρακλής κυριαρχεί στο λαρισινό ποδόσφαιρο. Το 1940 κατορθώνει να αναδειχτεί πρωταθλητής Β΄ Κατηγορίας της Ενωσης Ποδοσφαιρικών Σωματείων Θεσσαλίας.

180px|μικρογραφία|Ο Ηρακλής Λάρισας τον Μάιο του 1940.
180px|μικρογραφία|Γιαταγάνας, Μαντζούκας (Μάιος 1940).

Την περίοδο 1945–46 ξεκινά το τοπικό πρωτάθλημα με ομάδες που ανασυντάσσονται από τη δίνη του πολέμου. Ο Ηρακλής Λάρισας επικράτησε 3-2 του Παναθηναϊκού στις 2 Ιουνίου 1946, με πρωταγωνιστές τους Κώστα Λογαρά και Γιώργο Σταυρόπουλο. Το ίδιο έτος ο Ηρακλής ανέρχεται στην Α΄ κατηγορία της Ε.Π.Σ. Θεσσαλίας. Στις 7 Δεκεμβρίου 1947 ο Ηρακλής Λάρισας νίκησε με 2-1 τη Νίκη Βόλου και κατέκτησε το κύπελλο Θεσσαλίας, με αποτέλεσμα να εξασφαλίσει τη συμμετοχή του στα τελικά του Κυπέλλου Ελλάδας 1947–48. Έφτασε μέχρι τα προημιτελικά όπου όμως έχασε από τον Ολυμπιακό Πειραιώς με 6-0 στις 25 Απριλίου 1948. Έγινε η πρώτη λαρισινή ομάδα που έφτασε στους οκτώ της συγκεκριμένης διοργάνωσης, ενώ δύο παίκτες του πήραν μεταγραφή το 1948 για ομάδες της Αττικής, ο Κλέτσας για τον Ολυμπιακό Πειραιώς και ο Λογαράς για τον Απόλλωνα Αθηνών. 

To 1949 επιστρέφει o Λογαράς από τον  Απόλλωνα και το 1952 ο Χρήστος Κλέτσας από τον Ολυμπιακό Πειραιώς  Eνσωματώνονται και o Σταύρος Κάσσας, ο αμυντικός Νίκος Καραμουσλής και ο άνθρωπος-γκολ Γιάννης Μάνης. Τη δεκαετία του 1950 τα πρωτεία από τον Ηρακλή άρχισε να διεκδικεί ο Λαρισαϊκός, ο μεγαλος αντίπαλος του Ηρακλή. Τις περιόδους 1961–62, 1962–63 και 1963–64 ο Ηρακλής Λάρισας συμμετείχε στη Β΄ Εθνική,  με απολογισμό: 58 παιχνίδια, 20 νίκες, 19 ισοπαλίες, 19 ήττες, 117 βαθμούς, 60 γκολ υπέρ και 61 κατά.

Την περίοδο 1962–63 υπήρξε θέμα με το σκορ του αγώνα Αναγέννηση Άρτας-Ηρακλή Λάρισας (2-1 ή 2-2). Αρχικά δικαιώθηκε η Αναγέννηση Άρτας (2-1) και συμμετείχε στα μπαράζ με τις άλλες δυο ομάδες. Κατά τον Αύγουστο 1963 και αφού είχαν γίνει τα μπαράζ τελικά δικαιώθηκε ο Ηρακλής Λάρισας (2-2) χωρίς να γίνουν εκ νέου τα μπαράζ. Τελικά στην Γενική Συνέλευση της ΕΠΟ αποφασίστηκε να παραμείνει στην κατηγορία ο Ηρακλής Λάρισας.

Ο Ηρακλής Λάρισας είχε σημαντικό ρόλο στη συγχώνευση των ομάδων της Λάρισας στην Α.Ε. Λάρισας.
Την ιδέα για τη δημιουργία μίας, ενιαίας και ισχυρής ομάδας της Λάρισας είχε από το 1958 ο τότε πρόεδρος του Ηρακλή Λάρισας, Ράπτης. 

Τον Μάιο του 1964 συγχωνεύτηκαν ο Ηρακλής Λάρισας, o Α.Π.Ο. Λάρισας Λαρισαϊκός, o Άρης Λάρισας, o Τοξότης Λάρισας), και ίδρυσαν την ΑΕΛ. Μάλιστα χρησιμοποιήθηκε το μητρώο του Ηρακλή για τη δημιουργία της νέας ομάδας καθώς είχε εξασφαλίσει τη συμμετοχή στη Β΄ Εθνική της επόμενης περιόδου. Πρώτος πρόεδρος της ΑΕΛ ήταν ο πρόεδρος του Ηρακλή Λάρισας, Τζοβαρίδης, ενώ στη νέα ομάδα αγωνίστηκαν οι πρώην παίκτες του Ηρακλή Λάρισας, Κοντοκώστας, Τσολάκης, Αδάμος, Χαρισούλης, Δημητρίου, Λέλλης, Παπάζογλου, Κατσιάνης, Σαλταπίδας και Κάσσας.

Στις 7 Ιουλίου 1964 ο παίκτης του Ηρακλή Λάρισας (με πιθανότητες να επιλεγεί για τη νέα ομάδα της ΑΕΛ) Ιωάννης Βαλανιάδης σκοτώθηκε σε τροχαίο ατύχημα. Τελευταίος πρόεδρος του συλλόγου ήταν ο Κωστας Τζοβαρίδης και τελευταίος γενικός αρχηγός ο Αλέκος Μήτσιου.

### Α.Ε. Ηρακλής Λάρισας (1982–Σήμερα)
Ο Α.Ο. Λιβαδακίου Λάρισας ιδρύθηκε το 1975 και την περίοδο 1980-1981 αγωνιζόταν στην Α΄ Κατηγορία της Ε.Π.Σ. Λάρισας στην οποία θα επανερχόταν και ο Α.Ο. Νεάπολης Λάρισας που πρωτοεμφανίστηκε το 1971. Το καλοκαίρι του 1982 αποφασίστηκε η συγχώνευση των δυο συλλόγων για τη δημιουργία της «**Α.Ε. Ηρακλής Λάρισας**» επαναφέροντας το όνομα του ιστορικού Γ.Σ. Ηρακλής Λάρισας. Τα επόμενα χρόνια ο σύλλογος πάντως συνέχισε να αγωνίζεται ως «Α.Ο. Λιβαδακίου Λάρισας» μέχρι το 1984 που έγινε η τυπική έγκριση της μετονομασίας από την Ε.Π.Ο..

Η Α.Ε. Ηρακλής Λάρισας απέκτησε πρωταγωνιστικό ρόλο στα πρωταθλήματα και κύπελλα της Ε.Π.Σ. Λάρισας. Το 1990 αγωνίστηκε σε τελικό Κυπελλου ΕΠΣΛ όπου ηττήθηκε από τον Αετό Μακρυχωρίου στο Στάδιο Αλκαζάρ. Το ίδιο έτος ως δευτεραθλητής της Α΄ Κατηγορίας της Ε.Π.Σ. Λάρισας ανέβηκε στη Δ΄ Εθνική. H ομάδα εκείνης της περιόδου με γενικό αρχηγό τον Μέκρα & προπονητή τον Νίκο Βλαχούλη: Μπασιάκος (τερματοφύλακας), Φιλίππου, Κωσταρέλος, Κοψαχείλης, Δ.Βουτσιλάς, K.Γουλας, Γ.Ζησάκης, Eυ.Ρακιτζόγλου, Καλαμπάκας, Γ.Διαμαντής (αρχηγός), Τσακμάκης.

Στη Δ΄ Εθνική παρέμεινε για 8 συνεχόμενες περιόδους μέχρι τη σεζόν 1997–98. Κατέκτησε το Κύπελλο της Ε.Π.Σ. Λάρισας το 1996, φτάνοντας την ίδια χρονιά και στον τελικό του Κυπέλλου Ερασιτεχνών Ελλάδας, όπου ηττήθηκε στο γήπεδο του Ευόσμου από τον Γ.Α.Μ.Σ. Εθνικό Κατερίνης με 2-1, ενω αγωνίστηκε στον τελικό Κυπέλλου της ΕΠΣΛ και την επόμενη σεζόν 1996–97 χάνοντας από τον ΑΟΚ Νέων Καρυών 2-0.

Την περίοδο 1997–98 έφτασε και πάλι στον τελικό Κυπέλλου της ΕΠΣΛ όπου ηττήθηκε από τον Ηρακλή Χάλκης 2-1 στο Στάδιο Αλκαζάρ. Η ομάδα εκείνης της σεζόν με προπονητή τον Τάκη Παραφέστα ήταν: Φορφόλιας, Αναστ.Κουρδής, Μήτρου (τερματοφύλακες), Θωμ.Πολύζος, Καρατάσιος, Δραγατσίκης, Ευαγγέλου, Ευσταθίου, Γ.Κουρδής, Σταυροθόδωρος, Τέγος, Γ.Κουρδής, Ανδρ.Παπαμιμίκος, Ν.Θεοχαρόπουλος, Λίταινας, Θάνος, Αλ.Σακελλαρίου, Μπουζώνας, Αργυρακούλης, Τασιούλας, Τράντος, Γρ.Παράφορος, Μανώλης.

Τo 1998 επέστρεψε στα τοπικά πρωταθλήματα της Ε.Π.Σ. Λάρισας. Τις περιόδους 1998–99 και 1999–00 κατέκτησε το πρωτάθλημα της Ε.Π.Σ. Λάρισας, αλλά δεν κατάφερε να ανέβει ξανά στη Δ΄ Εθνική μέσω των μπαράζ ανόδου του 1999 και 2000. Τη σεζόν 2008–09 αποβλήθηκε από το πρωτάθλημα της Ε.Π.Σ. Λάρισας και την επόμενη περίοδο δεν αγωνίστηκε.

Η σεζόν 2004–05 βρήκε τον Ηρακλή στην Α΄ ΕΠΣΛ. Η σύνθεση της ομάδας ήταν: Τέρπος (τερμ.), Μηλιώνης, Καραγιάννης, Παιδανώφ, Χρ. Μέκρας, Γιοβανόπουλος, Πολύζος, Σακελλαρίου, Καραμούζης, Τρ.Μάγγος, Ζαφείρης, Θεοχάρης, Κωνσταντινίδης.

Ο σύλλογος επανήλθε τη σεζόν 2010–11 κι από τη χαμηλότερη κατηγορία (Γ΄ Κατηγορία) της Ε.Π.Σ. Λάρισας με 3 συνεχόμενες ανόδους επέστρεψε στην κορυφαία κατηγορία το 2013–14. Την περίοδο 2016–17 μετείχε στην Α1 Κατηγορία στην οποία αναδείχθηκε πρωταθλήτρια και προβιβάστηκε πάλι στην Α΄ Κατηγορία της Ε.Π.Σ. Λάρισας.

Την περίοδο 2017–18 έχασε το πρωτάθλημα και την άνοδο στη Γ΄ Εθνική, για πρώτη φορά στην ιστορία του, την τελευταία αγωνιστική των αγώνων κατάταξης (πλέι οφ), τα κατάφερε όμως τη σεζόν 2018–19. Κατέκτησε το 3ο του πρωτάθλημα της Ε.Π.Σ. Λάρισας και προβιβάστηκε στη Γ΄ Εθνική Ερασιτεχνική Κατηγορία που πλέον, μετά την αναδιάρθρωση του 2019, αποτελούσε την τέταρτη κατηγορία του ελληνικού ποδοσφαίρου.

Η περίοδος 2021–22 θεωρείται ως η πιο πετυχημένη καθώς η ομάδα του Ηρακλή Λάρισας με προπονητές τους Χρήστο Χατζηλιάδη και Θάνο Τριανταφυλλόπουλο τερμάτισε στην 1η θέση του 3ου ομίλου και προάχθηκε στα μπαράζ ανόδου στα οποία παρότι είχε μια απογοητευτική πορεία κατακτώντας μόνο 1 βαθμό, εν τέλει ανέβηκε στην Σούπερ Λιγκ 2 λόγω κενών θέσεων που προέκυψαν.

130px|μικρογραφία|Έμβλημα της «Α.Ε. Ηρακλής Λάρισας Π.Α.Ε.»
Στην παρθενική του παρουσία στην δεύτερη τη τάξει κατηγορία του ελληνικού ποδοσφαίρου ο Ηρακλής Λάρισας ξεκίνησε έχοντας στις πρώτες 7 αγωνιστικές μόνο ήττες. Από τις αρχές του νέου έτους και για έναν ολόκληρο γύρο έκανε μια μέτρια έως κακή πορεία και εν τέλει υποβιβάστηκε μαθηματικά την προτελευταία αγωνιστική, πληρώνοντας το κακό ξεκίνημα, Εν τάχει ο Ηρακλής την σεζόν 2022–23 συγκέντρωσε 26 βαθμούς (7 νίκες, 5 ισοπαλίες, 16 ήττες).

## Πορεία στις εθνικές κατηγορίες

### Σύνολα συμμετοχών στις εθνικές κατηγορίες

## Αξιομνημόνευτοι ποδοσφαιριστές
Από τον Ηρακλή Λάρισας ξεκίνησαν την καριέρα τους οι εξής αξιομνημόνευτοι ποδοσφαιριστές:
* Κώστας Κατσάρας, επί σειρά ετών αρχηγός της Α.Ε. Λάρισας και μετέπειτα προπονητής της ομάδας Νέων της 
* Θωμάς Μακρής, που το 2001 βγήκε πρώτος σκόρερ της Β΄ Εθνικής με τον Α.Ο. Αιγάλεω
* Νίκος Γκούλιος που το 2001 ήταν τερματοφύλακας της Εθνικής Ενόπλων όταν αυτή κατέκτησε τη δεύτερη θέση στο παγκόσμιο κύπελλο, ενώ έχει αγωνιστεί με επιτυχία σε αρκετές ομάδες Β΄ Εθνικής και Γ΄ Εθνικής μεταξύ των οποίων και η Α.Ε. Λάρισας
* Ηλίας Κώτσιος που έπαιξε 3,5 χρόνια στον Παναθηναϊκό κατακτώντας ένα πρωτάθλημα και ένα κύπελλο και το 2007 μεταγράφηκε στην Α.Ε. Λάρισας.
* Γιώργος Διαμαντής επί σειρά ετών αρχηγός, έπαιξε 15 χρόνια στον Ηρακλή Λάρισας

Σημαντικοί ποδοσφαιριστές που έχουν αγωνιστεί στον Ηρακλή (1930–1964):
*  Νίκος Ζαρκινός 
*  Πέτρος Παπακωνσταντίνου
*  Κώστας Λογαράς 
*  Χρήστος Κλέτσας 
*  Ρίζος Λέλης
*  Ιωάννης Βαλανιάδης
*  Βασίλης Τσολάκης
*  Ιωάννης Σαλταπίδας
*  Σταύρος Κάσσας
*  Νίκος Καραμουσλής 
*  Γιάννης Μάνης
*  Γιώργος Σταυρόπουλος

Σημαντικοί ποδοσφαιριστές που έχουν αγωνιστεί στον Ηρακλή από το 1982:
*  Θωμάς Μακρής
*  Νίκος Γκούλιος
*  Ηλίας Κώτσιος
*  Κώστας Κατσάρας
*  Ανδρέας Παπαμιμίκος
*  Νίκος Θεοχαρόπουλος 
*  Γιώργος Κουρδής
*  Μίμης Μπασιάκος 
*  Κωνσταντίνος Χατζής
*  Δημήτριος Χασομέρης
*  Βαγγέλης Κώτσιος
*  Γιώργος Διαμαντής 
*  Δημητρης Βουτσιλάς
*  Nτιέγκο Κάσας
*  Λούκας Μπόσιο
*  López García Λόπεζ
*  Κώστας Νεμπεγλέρας

## Αξιόλογοι προπονητές
*  Τάκης Παραφέστας
*  Νίκος Βλαχούλης (Συνδ) 
*  Θάνος Τριανταφυλλόπουλος
*  Παναγιώτης Διλμπέρης
*  Χρήστος Χατζηλιάδης 
*  Βαγγέλης Κώτσιος 

## Τίτλοι – Διακρίσεις
Ο σύλλογος (ως ΓΣ και ως ΑΕ Ηρακλής) έχει κατακτήσει όλες τις διοργανώσεις στην ιστορία της ΕΠΣ Λάρισας.

* Πρωτάθλημα Γ΄ Εθνικής (1): 2022
* Πρωτάθλημα A΄ Ε.Π.Σ. Λάρισας (3): 1999, 2000, 2019
* Πρωτάθλημα A1 Ε.Π.Σ. Λάρισας (1): 2017
* Πρωτάθλημα B΄ Ε.Π.Σ. Λάρισας (1): 2012
* Πρωτάθλημα Γ΄ Ε.Π.Σ. Λάρισας (1): 2011
* Κύπελλο Ε.Π.Σ. Λάρισας (2): 1996, 2025
** Φιναλίστ (6): 1987, 1990, 1995, 1997, 1998, 2022
* Σούπερ Καπ Ε.Π.Σ. Λάρισας (2): 2019, 2025
* Κύπελλο Κουκουλίτσιος-Μουσιάρης (4): 1994, 1995, 2013, 2024
* Πρωτάθλημα Λάρισας (8): 1949, 1950, 1951, 1952, 1954, 1955, 1957, 1958
* Πρωτάθλημα B΄ Ε.Π.Σ. Θεσσαλίας (2): 1940, 1946
* Κύπελλο Θεσσαλίας (2): 1948, 1951
*Κύπελλο Ελλάδας ερασιτεχνών:
**Φιναλίστ (1): 1996
**Προημιτελικά (1): 2025-26

## Αντιπαλότητες
Ο παραδοσιακός μεγάλος αντίπαλος του Ηρακλή επί 30 χρόνια ήταν ο Α.Π.Ο. Λαρισαϊκός με κοινή έδρα το Στάδιο Αλκαζάρ. Μεγάλη ήταν η κόντρα και με τον Άρη Λάρισας. Μετά την ανασύσταση του συλλόγου αλλά και του Άρη Λάρισας τη δεκαετία του 1980 οι αναμετρήσεις τους επανέφεραν την αντιπαλότητα του παρελθόντος τις λίγες φορές που τέθηκαν αντιμέτωποι καθώς και οι δυο σύλλογοι είχαν ως έδρα την Νεάπολη. Την περίοδο 2011–12 ο Ηρακλής και ο Άρης βρέθηκαν για τελευταία φορά αντιμέτωποι στον Β΄ όμιλο της Β΄ Κατηγορίας Ε.Π.Σ. Λάρισας μερικά χρόνια πριν ο Άρης αναστείλει τη λειτουργία του. Ο Ηρακλής εκείνη την σεζόν κατέκτησε το πρωτάθλημα. Ενδιαφέρον είχαν και οι συναντήσεις με τον Τοξότη Λάρισας στην Δ΄ Εθνική τη δεκαετία του 1990, θυμίζοντας τις αναμετρήσεις των δυο ομάδων από τα μέσα του 1940 μέχρι και το 1964.

## Άλλα τμήματα
### Καλαθοσφαίριση
Μέχρι τη δεκαετία του 1950 ο ΓΣ Ηρακλής διέθετε τμήμα κλασσικού αθλητισμού και μπάσκετ όπως και ο Άρης Λάρισας που το ίδρυσε λίγο αργότερα (1954). To τμήμα μπάσκετ με πρόεδρο τον Λ. Χριστοφορίδη ιδρύθηκε τη σεζόν 1952–53 και ήταν η δεύτερη ομάδα μπάσκετ στην ιστορία της Λάρισας μετά τον Πανελλήνιο που είχε ιδρυθεί το 1951. Εκείνη την περίοδο έδινε αγώνες με τον Πανελλήνιο (ιδρυτής ο Τάκης Μπαρμπούτης και παίκτες τους Θ.Παπουτσή, Γ. Καραγιώργο, Ν. Μπούφα) φιλικούς ή ανεπίσημους για τα πρωτεία στην πόλη. Στις 21 Μαρτίου 1954 ο Ηρακλής έγινε η πρώτη ομάδα που αντιμετώπισε σε φιλικό ο μετέπειτα μόνιμος πρωταθλητής ΜΕΣ Αριστέας (είχε απορροφήσει προσωρινά τον Πανελλήνιο). Τη σεζόν 1954–55 ο Ηρακλής αγωνίστηκε στο ανεπίσημο πρωτάθλημα Λάρισας ξανά, κόντρα σε Άρη, ΓΣΛ και Αριστέα. Τη σεζόν 1955–56 συμμετείχε στο πρώτο επίσημο πλέον πρωτάθλημα Λάρισας (Άρης, ΓΣΛ, Αριστέας οι αντίπαλοι) τερματίζοντας δεύτερος και κατόπιν τρίτος στη Θεσσαλία (πρώτη Νίκη Βόλου, δεύτερος ο Αριστέας). Το τμήμα μπάσκετ διαλύθηκε το 1959.

Έδρα είχε το ανοιχτό Γυμναστήριο του Α΄ Γυμνασίου Αρρένων, το μοναδικό τότε στη Λάρισα γήπεδο μπάσκετ, με τα ξύλινα ταμπλό και το χωμάτινο έδαφος. Ένας από τους πιο γνωστούς αθλητές του ΓΣΗ ήταν ο Νίκος Νικόδημος (γεν. 1935) που στη συνέχεια αγωνίστηκε στον ΓΣΛ.

### Διακρίσεις
* Πρωτάθλημα Θεσσαλίας: 3η θέση 1955–56
* Συμμετοχή στο Πανθεσσαλικό τουρνουά Εορτών «Αθλητικά Νέα»: 1955–56

### Αξιόλογοι καλαθοσφαιριστές
*  Νίκος Νικόδημος
*  Αριστοτέλης Παπουτσής

## Έδρα
H έδρα του συλλόγου ήταν μέχρι το 1964 το Στάδιο Αλκαζάρ. Για τα άλλα τμήματα χρησιμοποιούσε το ανοιχτό Γυμναστήριο της οδού Ηπείρου του Α' Γυμνασίου Αρρένων. Από την επανίδρυση του και μετά χρησιμοποιεί το δημοτικό γήπεδο της Νεάπολης, ενώ την περίοδο 2021–2023 αγωνίστηκε στο AEL FC Arena το οποίο επίσης βρίσκεται στη συνοικία της Νεάπολης Λάρισας.

## Πρόεδροι
*  Πέτρος Παπακωνσταντίνου
*  Νικόλαος Ράπτης
*  Παπαδόπουλος Μεν. 
*  Απόστολος Κοντοκώστας 
*  Κώστας Τζοβαρίδης
*  Χριστοφορίδης Λ.  
*  Γιάννης Μέκρας 
*  Κώστας Τσούρης
*  Γεώργιος Αρχιτεκτονίδης
*  Λάμπρος Ιωακείμ
*  Μαρία Κωστούλη

## Υποστηρικτές
Η βάση των φιλάθλων του συλλόγου βρίσκεται κυρίως στη συνοικία της Νεάπολης και είναι η τρίτη Λαρισινή ομάδα σε ακολούθους στα μέσα κοινωνικής δικτύωσης μετά την Α.Ε. Λάρισας και τον Α.Ο. Απόλλωνα Λάρισας.

## Παραπομπές


## Πηγές
* Αρχείο εφημερίδων «Ελευθερία» & «Ημερήσιος Κήρυκας»
* 

Κατηγορία:Αθλητικοί σύλλογοι Λάρισας
Κατηγορία:Ιδρύσεις αθλητικών συλλόγων το 1930
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1930